Mak
Jisas i oraitim wanpela man lek bilong em i dai pinis.
2
1Sampela de bihain Jisas i go bek gen long taun Kaperneam na ol manmeri i harim olsem Jisas i kam bek gen long haus. 2Olsem na, planti manmeri i kam bung na haus i pulap tru, na planti manmeri i pulap autsait long haus tu. Na Jisas i autim tok bilong God long ol. 3Na ol sampela man i kam long haus na 4-pela bilong ol i karim wanpela man lek bilong em i dai pinis. 4Tasol haus i pulap na ol i hat tru long kisim man i go klostu long Jisas. Olsem na, ol i go antap long rup bilong haus na ol i wokim hul long rup na ol i pasim rop long bet na lusim em i go daun long Jisas. 5Na Jisas i lukim bilip bilong ol na Em i tokim dispela man lek bilong em i dai pinis olsem, “Pikinini, Mi tekewe sin bilong yu.”
6-7Tasol, sampela tisa bilong lo i stap long haus na ol i kisim tingting olsem, “Long wanem as dispela man i mekim tok olsem. Em i mekim tok bilas long God. Ol man i no inap tekewe sin. Nogat. God tasol Em inap tekewe sin.”
8-9Na wantu Jisas i save long dispela tingting ol i mekim long bel bilong ol na Jisas i tokim ol olsem, “Long wanem as yupela kisim kain tingting olsem? Mi bin tokim dispela man lek bilong em i dai pinis olsem, ‘Mi tekewe sin bilong yu.’ Na Mi ken i tokim em tu olsem, ‘Yu kirap na kisim bet mat bilong yu na yu wokabaut i go.’ Na bilong dispela tupela tok wanem tok i no gat strong? 10-11Tasol, yupela mas klia olsem, Pikinini Bilong Man i gat namba long dispela graun bilong tekewe sin.” Olsem na, Jisas i tokim dispela man lek bilong em i dai pinis olsem, “Mi tokim yu nau, yu kirap na kisim bet mat bilong yu na yu wokabaut i go long haus bilong yu.” 12Orait, long ai bilong olgeta manmeri em i kirap na em i kisim bet mat bilong em na em i wokabaut i go. Na dispela samting i tanim het bilong olgeta manmeri na ol i litimapim nem bilong God. Na ol i tok olsem, “Bipo, yumi no bin lukim dispela kain samting, nogat tru.”
Jisas i singautim Livai.
13Na Jisas i go bek gen long raunwara. Planti manmeri i kam long Em na Em i stat nau na skulim ol. 14Na taim Jisas i wokabaut yet Em i lukim Livai, pikinini man bilong Alfius, em i sindaun long haus takis. Na Jisas i tokim em olsem, “Yu kam bihainim Mi.” Olsem na, Livai i kirap na em i bihainim Jisas.
15Bihain Jisas i sindaun long haus bilong Livai na Em i kaikai i stap. Na planti man bilong kisim takis mani na planti sin manmeri i sindaun kaikai wantaim Jisas na ol disaipel bilong Em. Long wanem? Planti bilong ol dispela manmeri i laik bihainim Jisas. 16Na ol tisa bilong lo na ol Farisi i lukim Jisas i sindaun kaikai wantaim ol man bilong kisim takis mani na ol sin manmeri. Olsem na, ol i askim ol disaipel bilong Jisas olsem, “Long wanem as Jisas i save sindaun kaikai wantaim ol man bilong kisim takis mani na ol sin manmeri?
17Na Jisas i harim toktok bilong ol na Em i tokim ol olsem, “Ol manmeri i no gat sik ol i no nidim dokta. Nogat. Ol sikman tasol i nidim dokta. Olsem na, Mi no kam bilong singautim ol stretpela manmeri. Nogat. Mi kam bilong singautim ol sin manmeri.”
Ol i askim Jisas long pasin bilong tambu long kaikai.
18Wanpela taim ol disaipel bilong Jon na ol Farisi ol i mekim pasin bilong tambu long kaikai. Na sampela manmeri i kam long Jisas na askim Em olsem, “Long wanem as ol disaipel bilong Jon na ol Farisi i mekim pasin bilong tambu long kaikai, tasol ol disaipel bilong Yu nogat?”
19Na Jisas i bekim ol olsem, “Taim ol prens bilong man i laik marit i stap wantaim em, orait ol bai mekim pasin bilong tambu long kaikai o nogat? Yu save, taim dispela man i laik marit i stap wantaim ol yet, orait ol bai kaikai yet. 20Tasol bihain, dispela man i laik marit bai lus long ol, orait long dispela taim ol bai mekim pasin bilong tambu long kaikai.”
21Na Jisas i skruim tok olsem, “Wanpela man i no inap kisim nupela hap laplap na samapim long olpela klos i bruk. Sapos em i mekim, orait dispela nupela hap laplap bai pulim olpela klos na olpela klos bai bruk moa yet. 22Na tu, wanpela man i no inap pulimapim nupela wain long olpela botol skin bilong abus. Sapos em i mekim, orait taim nupela wain i solap dispela olpela botol skin bai bruk na wain wantaim botol bai bagarap. Olsem na, em i no inap mekim. Nogat. Em bai kapsaitim nupela wain long nupela botol skin tasol.”
Jisas Em i BIKPELA bilong de Sabat.
23Long wanpela de Sabat Jisas i wokabaut namel long ol gaden wit. Ol disaipel bilong Jisas i wokabaut wantaim Em. Na sampela disaipel bilong Jisas i pikim wan wan wit na ol i kaikai i go. 24Sampela Farisi i tokim Jisas olsem, “Lukim. Long wanem as ol i brukim lo bilong de Sabat?”
25Na Jisas i bekim ol olsem, “Ating yupela no kauntim stori bilong Devit taim Devit wantaim ol lain bilong em i sot long kaikai na ol hangre nogut tru. 26Taim Abiatar i hetpris Devit em i go insait long haus bilong God na em i kaikaim bret i tambu long em i ken i kaikai. Na Devit i givim dispela bret long ol lain bilong em tu na ol i kaikai.”
27Na Jisas i tokim ol olsem, “God i no kamapim manmeri bilong lukautim de Sabat. Nogat. Em i kamapim de Sabat bilong lukautim manmeri.” 28Olsem na, Pikinini Bilong Man Em i BIKPELA bilong de Sabat tu.
mos_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn